bluuebunny/crossref_metadata_2025 huggingface dataset:
Η σημασία και η χρησιμότητα της μακράς διάρκειας βίντεο ηλεκτροεγκεφαλογραφικής καταγραφής με ενδοκράνια ηλεκτρόδια σε ασθενείς με φαρμακοανθεκτική επιληψία υποψήφιους για χειρουργική θεραπεία
Authors: Βερεντζιώτη Αναστασία
Published: September 2021

ΕΙΣΑΓΩΓΗ: Ποσοστό περίπου 30% των ασθενών με επιληψία πάσχει από φαρμακοανθεκτική μορφή παρόλο το ευρύ φάσμα αντιεπιληπτικών φαρμάκων που διατίθεται. Το θεραπευτικό κενό καλείται να λύσει η χειρουργική θεραπεία της επιληψίας, η οποία τα τελευταία έτη εξελίχθηκε, αναπτύχθηκε και παγιώθηκε και στον Ελλαδικό χώρο. ΣΚΟΠΟΣ: Η μελέτη, αξιολόγηση και παρουσίαση των αποτελεσμάτων χειρουργικής αντιμετώπισης ασθενών με φαρμακοανθεκτική επιληψία στους οποίους τοποθετήθηκαν ενδοκράνια ηλεκτρόδια κατά τη διάρκεια του προεγχειρητικού ελέγχου. Η παρουσίαση του πρωτοκόλλου όπως εφαρμόζεται στην Μονάδα χειρουργικής θεραπείας της επιληψίας, στην Α’ Νευροχειρουργική κλινική του νοσοκομείου «ο Ευαγγελισμός». ΜΕΘΟΔΟΣ: Στη μελέτη εντάχθηκαν 46 ασθενείς οι οποίοι παραπέμφθηκαν προς προεγχειρητικό έλεγχο στην Μονάδα τη δεκαετία 2009-2018, έπασχαν από εστιακή φαρμακοανθεκτική επιληψία και υπεβλήθησαν σε τοποθέτηση ενδοκράνιων ηλεκτροδίων. O χρόνος παρακολούθησης κυμάνθηκε από 1 έως 6 έτη. Κατεγράφησαν δημογραφικά στοιχεία, απεικονιστικά ευρήματα, αλλαγές αριθμού φαρμάκων, επιπλοκέςκαι μετεγχειρητικά αποτελέσματα. ΑΠΟΤΕΛΕΣΜΑΤΑ: Εκ των 46 ασθενών προέκυψαν δεδομένα από 49 χειρουργεία εκτομής και 48 χειρουργεία τοποθέτησης ενδοκράνιων ηλεκτροδίων. Η μέση διάρκεια της νόσου ήταν τα 17,5 έτη (±8,4). Το 43,5% των ασθενών χειρουργήθηκε για επιληψία μετωπιαίου λοβού, το 32,6% για επιληψία κροταφικού λοβού, 13% για βρεγματικού ινιακού λοβού και 10,9% για επιληψία πολυλοβώδους εντόπισης. Μετεγχειρητική ελευθερία κρίσεων επετεύχθη στο 47.8% των ασθενών (κλάσης Ι κατά Engel) ενώ συνολικά 84,8% εξ αυτών παρουσίασαν σημαντική μείωση των κρίσεων τους (>50%). Επιπλοκές παρουσιάστηκαν στο 24.7% των χειρουργικών επεμβάσεων με μόνιμα νευρολογικά ελλείμματα σε ποσοστό 13% εκ των ασθενών. (Ημιανοψία, ημιπάρεση, ταλαντοψία, ήπιο οπτικό σκότωμα). Δεν υπήρξε διεγχειρητική θνησιμότητα. Οι ασθενείς με προεγχειρητική αρνητική για παθολογικά ευρήματα MRI (1.5Τ) παρουσίασαν δεκαπλάσια πιθανότητα εμφάνισης μη θετικού μετεγχειρητικού αποτελέσματος, σε σχέση με τους ασθενείς που διαγιγνώσθηκαν εξ αρχής με θετικήMRI. Η χειρουργική τοποθέτηση ενδοκράνιων ηλεκτροδίων σε δύο στάδια εφαρμόσθηκε σε ασθενείς οι οποίοι εμφάνιζαν αντικρουόμενα ή ασαφή δεδομένα εκ του προεγχειρητικού ελέγχου. ΣΥΜΠΕΡΑΣΜΑ: Το πρωτόκολλο προεγχειρητικού ελέγχου της Μονάδος αποδεικνύεται ασφαλές και αποτελεσματικό για τη χειρουργική θεραπεία των ασθενών με φαρμακοανθεκτική, εστιακής έναρξης επιληψία. Τα έτη νόσου, το φύλο, η ηλικία εμφάνισης της νόσου, ο συνολικός αριθμός φαρμάκων που έχουν ληφθεί προεγχειρητικά δεν συσχετίζονται με μετεγχειρητική ελευθερία κρίσεων. Τα αρνητικά απεικονιστικά ευρήματα προεγχειρητικά, συσχετίζονται με αυξημένη πιθανότητα δυσμενούς μετεγχειρητικού αποτελέσματος.
Operation algorithms for energy-efficient backbone networks
Authors: Μελίδης Παναγιώτης
Published: September 2021

Η βιομηχανία τηλεπικοινωνιών συμβάλει κατά 2% με 3% στην παγκόσμια ενεργειακή κατανάλωση. Αυτό το ποσοστό αναμένεται να αυξηθεί λόγω των αυξημένων απαιτήσεων σε φόρτο από τους τελικούς χρήστες, των επαυξημένων δυνατοτήτων του εξοπλισμού των χρηστών, την αυξημένη ποιότητα των πολυμέσων που ανταλλάσσονται μέσω Διαδικτύου και την μαζική ανάπτυξη και εγκατάσταση της τεχνολογίας 5G radio. Η χρήση δικτύων διανομής περιεχομένου, υπηρεσιών ζωντανής μετάδοσης βίντεο και εφαρμογών νέφους είναι πλέον καθημερινή και αποτελεί το μεγαλύτερο ποσοστό της κίνησης στο Διαδίκτυο. Τα δίκτυα κορμού συγκεντρώνουν όλη αυτή την κίνηση, η οποία συλλέγεται από ένα σύνολο διαφορετικών δικτύων πρόσβασης και πρέπει να μεταδοθεί σε παγκόσμια κλίμακα με μικρή καθυστέρηση και αξιοπιστία. Τα δίκτυα IP-over-WDM προσφέρουν την προσαρμoστικότητα και την καθολική συνδεσιμότητα του IP πρωτοκόλλου σε συνδυασμό με το τεράστιο παρεχόμενο εύρος ζώνης των δικτύων πολυπλεξίας μήκους κύματος. Κατά συνέπεια, τα οπτικά δίκτυα κορμού έχουν την δυνατότητα να χειριστούν τον επιπρόσθετο φόρτο κίνησης. Παρόλα αυτά, ένα ζήτημα που προβληματίζει τους τηλεπικοινωνιακούς παρόχους είναι η αναμενόμενη αύξηση της ενεργειακής κατανάλωσης των δικτύων λόγω του επιπρόσθετου φόρτου. Παράλληλα, παρατηρείται η ανάπτυξη συλλογικών στόχων για την μείωση των εκπομπών του διοξειδίου του άνθρακα, καθώς και η θέσπιση νομοθετικών πλαισίων για τη τήρηση περιβαλλοντικών πολιτικών. Η αύξηση των ερευνητικών εργασιών σχετικά με την ενεργειακά αποδοτική διαχείριση των οπτικών δικτύων κατά την διάρκεια της τελευταίας δεκαετίας είναι πλέον πιο σχετική από ποτέ. Η παρούσα διατριβή αντιμετωπίζει το πρόβλημα της ενεργειακά αποδοτικής διαχείρισης δικτύων για την λειτουργία των οπτικών δικτύων κορμού. Στα πλαίσια αυτής προτάθηκαν και δημοσιεύθηκαν καινοτόμοι αλγόριθμοι λειτουργίας για ενεργειακά αποδοτικά δίκτυα IP-over-WDM. Ο κύριος στόχος των προτεινόμενων αλγορίθμων λειτουργίας είναι η μείωση της ενεργειακής κατανάλωσης του δικτύου μέσω της απενεργοποίησης αδρανών ή υποχρησιμοποιούμενων δικτυακών συσκευών χωρίς όμως να επιδεινώνεται η απόδοση του δικτύου. Οι προτεινόμενοι αλγόριθμοι επικεντρώνονται στα επιμέρους προβλήματα της ενεργειακά αποδοτικής δρομολόγησης της κίνησης και της αναδιαμόρφωσης της εικονικής τοπολογίας, προτείνοντας νέους μηχανισμούς ορίων φόρτου, ένα καινοτόμο σύστημα αξιολόγησης οπτικών μονοπατιών και μια νέα πολιτική αναδιαμόρφωσης. Όλοι οι προτεινόμενοι αλγόριθμοι αξιολογήθηκαν μέσω εκτενών πειραμάτων προσομοίωσης, όπου και παρατηρήθηκε ότι είναι πιο ενεργειακά αποδοτικοί συγκριτικά με παρεμφερείς λύσεις από την βιβλιογραφία.
Αίνος και Θάσος
Authors: Παπαδόπουλος Ευστράτιος
Published: September 2021

Ο πραγματικός αριθμός αινίτικων πίθων στο νησί της Θάσου είναι μεγάλος. Μεταφέρθηκαν στο νησί είτε απευθείας από την Αίνο είτε, σύμφωνα με κάποιες προφορικές μαρτυρίες, μέσω σπουδαίων διαμετακομιστικών κέντρων όπως η Σμύρνη. Τα βασικά προβλήματα που κλήθηκε να αντιμετωπίσει η έρευνα αυτού του μεγάλου αριθμού δειγμάτων κατά την τελευταία δεκαετία ήταν: δυσκολίες πρόσβασης επειδή οι περισσότεροι πίθοι βρίσκονται σε ιδιόκτητους χώρους, κατοικίες και ελαιοτριβεία, η φθορά δομικών και διακοσμητικών χαρακτηριστικών του υλικού, κυρίως επιγραφών και μοτίβων, αλλά και η γενική βιβλιογραφική απουσία επί του θέματος. Το τελευταίο, βεβαίως, αποτελεί κανόνα για όλη την παραγωγή υστεροβυζαντινών πίθων του Βόρειου Αιγαίου. Ωστόσο, άνω των 700 πίθων ταυτίστηκαν και μελετήθηκαν σε περιοχές της Θάσου. Μεγάλος αριθμός πίθων καταγράφηκε στα δύο μεγαλύτερα ελαιοτριβεία του νησιού που βρίσκονται στη Σκάλα Σωτήρος. Τυπολογικά οι αινίτικοι πίθοι μπορούν να διαιρεθούν σε δύο τύπους, καθένας από τους οποίους διαθέτει αρκετές κατηγορίες και παραλλαγές: είναι οι πίθοι με λαιμό, κατά κανόνα μικρότερων μεγεθών, και οι πίθοι χωρίς λαιμό, μεγαλύτερων διαστάσεων. Παρά τη βαθμιαία παρακμή της Αίνου μετά τα μέσα του 19ου αιώνα, η πιθοπλαστική δεν επηρεάστηκε σημαντικά από αυτήν, αλλά φαίνεται ότι έως το 1923 υπάρχουν αρκετές μαρτυρίες για την κυκλοφορία αυτών των εντυπωσιακών πίθων.
Bioinformatics analysis, management and organization of biological data related to post-translational regulation
Authors: Βλασταρίδης Παναγιώτης
Published: September 2021

Η μετα-μεταφραστική ρύθμιση αποτελεί ένα σημαντικό, γρήγορο και ενεργειακά αποδοτικό επίπεδο της κυτταρικής ρύθμισης, για το οποίο έχουν αναπτυχθεί πολλές ομικές τεχνολογίες μεγάλης κλίμακας. Η μετα-μεταφραστική τροποποίηση των αμινοξέων και ειδικότερα η πρωτεϊνική φωσφορυλίωση και μεθυλίωση έχουν κεντρικό ρόλο. Αυτή η διδακτορική διατριβή εστίασε σε δημοσιευμένα δεδομένα φωσφο-πρωτεωμικής και μεθυλ-πρωτεωμικής με σκοπό να αναπτύξει υπολογιστικά εργαλεία και βιοπληροφορικές μεθόδους/αναλύσεις που θα μπορούν να τα αναλύσουν και να εξάγουν γνώση για τις ιδιότητες αυτού του επιπέδου ρύθμισης. Κατά την διάρκεια αυτής της διατριβής, συλλέχθησαν, φιλτραρίστηκαν, αποθηκεύτηκαν και οργανώθηκαν δημοσιευμένα δεδομένα, με τη βοήθεια ενός υπολογιστικού εργαλείου διαχείρισης της Βιβλιογραφίας και μιας βάσης δεδομένων που ανέπτυξα. Επιπλέον, και άλλα ομικά και εξελικτικά δεδομένα ενσωματώθηκαν με σκοπό να πραγματοποιηθούν βιοπληροφορικές αναλύσεις σε βάθος. Στατιστικές αναλύσεις επέτρεψαν να εκτιμηθεί το σύνολο των πρωτεϊνών και των αμινοξέων ενός ευκαρυωτικού οργανισμού που υφίστανται φωσφορυλίωση. Mια εις βάθος βιοπληροφορική ανάλυση επέτρεψε να αποκαλυφθεί η σημασία της πρωτεϊνικής φωσφορυλίωσης στην ρύθμιση του κεντρικού μεταβολισμού του ζυμομύκητα S. cerevisiae όπως επίσης και οι θέσεις φωσφορυλίωσης με πιθανές βιοτεχνολογικές εφαρμογές, σε περίπτωση στοχευμένης μετάλλαξής τους. Επιπλέον, αναπτύχθηκαν νευρωνικά δίκτυα για την πρόβλεψη θέσεων φωσφορυλίωσης, μεθυλίωσης, καθώς επίσης και συνδυαστικών μοριακών διακοπτών. Τα εργαλεία και οι μέθοδοι/αναλύσεις που αναπτύχθηκαν/εφαρμόστηκαν κατά την πραγματοποίηση αυτής της διατριβής δύνανται να εξελιχθούν ώστε να επιτρέψουν την ενσωμάτωση επιπλέον μετα-μεταφραστικών τροποποιήσεων στο μέλλον.
Micro-Pins - the next step in composite to composite and metal to composite joining
Authors: Σαραντινός Νικόλαος
Published: September 2021

Αυτή η διδακτορική έρευνα επικεντρώθηκε στην ανάπτυξη ενός πιο αξιόπιστου συνδέσμου, μετάλλων με σύνθετα υλικά και σύνθετων υλικών προς σύνθετα, χρησιμοποιώντας την τεχνολογία Micro-Pinning. Αυτή η τεχνολογία χρησιμοποιεί μικρές δομές (pins) που διεισδύουν στο σύνθετο πολύστρωτο υλικό πριν από τον πολυμερισμό της μήτρας και δημιουργούν έναν υβριδικό μηχανικό-χημικό δεσμό μεταξύ των δομών. Η έρευνα που πραγματοποιήθηκε σε αυτή τη μελέτη ήταν κυρίως προσανατολισμένη σε μία κατεύθυνση περισσότερο τεχνική από ακαδημαϊκού χαρακτήρα, εστιάζοντας σε ένα συγκεκριμένο σενάριο βιομηχανικής εφαρμογής και όχι σε γενική έρευνα - σύμφωνα με τις απαιτήσεις του προγράμματος ESA / NPI που υπάγεται η παρούσα έρευνα. Σε αυτή τη μελέτη, η τεχνολογία του Micro-Pinning επικεντρώθηκε στην εφαρμογή της σε διαστημικές συνδετικές δομές. Η κύρια κατευθυντήρια γραμμή ήταν να βρεθεί μια εφαρμογή των Micro-Pins, χωρίς να απαιτούνται πολλές αλλαγές στην φιλοσοφία σχεδιασμού και στις διαδικασίες κατασκευής που χρησιμοποιούνται στη βιομηχανία. Σε επόμενο βήμα, εφαρμόστηκε μια μελέτη σκοπιμότητας για τον επανασχεδιασμό ενός συνδέσμου με Micro-Pins και την απόκλιση της σχεδιαστικής φιλοσοφίας από τις τρέχουσες κατασκευαστικές διαδικασίες, στην οποία συνδυάστηκαν και χρησιμοποιήθηκαν προηγμένα εργαλεία αριθμητικής βελτιστοποίησης, διαδικασίες Additive Manufacturing και πλήρης επανασχεδιασμός του αρχικού συνδέσμου για τη βέλτιστη εφαρμογή της τεχνολογίας Micro-Pinning από την αρχή. Για την επίτευξη των στόχων αυτής της έρευνας, σχεδιάστηκε ένα ερευνητικό σχέδιο σε τρεις φάσεις, το οποίο ακολούθησε την μέθοδο building blocks. Το σχέδιο άρχιζε από τη μικρο-κλίμακα σε επίπεδο σύνδεσης ενός Micro-Pins, συνεχιζόταν στη μεσο-κλίμακα με σύνδεσμο πολλαπλών Micro-Pins και ολοκληρώθηκε σε μακρο-κλίμακα με την πλήρη εφαρμογή της τεχνολογίας Micro-Pinning σε σύνδεση bracket-insert-sandwich panel. Σε κάθε φάση, τρεις υποδιαιρέσεις έρευνας πραγματοποιήθηκαν. Αρχικά, εκτελέστηκε μια αριθμητική μελέτη βελτιστοποίησης, η οποία ακολουθήθηκε από κατασκευή και πειραματική δοκιμή των βελτιστοποιημένων συνδέσμων, και τελειώσε με μια αριθμητική διαδικασία δοκιμής για την επικύρωση των αποτελεσμάτων και της ικανότητας πρόβλεψης της μηχανικής απόκρισης του συνδέσμου, χρησιμοποιώντας αριθμητικά μη γραμμικά εργαλεία Finite Element Method. Στα τελικά αποτελέσματα αυτής της μελέτης, αποδείχθηκε ότι η επανασχεδιασμός ενός συνδετικού στοιχείου και η προσαρμογή της τεχνολογίας Micro-Pinning μπορεί να επιφέρει σημαντικά μεγαλύτερη μηχανική απόκριση σε σύγκριση με τον σύνδεσμο αναφοράς με κόλλα. Ωστόσο, αποδείχθηκε ότι ακόμη και να διατηρηθεί η γεωμετρία του αρχικού συνδέσμου αναφοράς και να εφαρμοστεί η τεχνολογία Micro-Pinning, μπορεί να υπάρξει μια επίσης αύξηση της μηχανικής απόκρισης του συνδέσμου. Επιπλέον, η εφαρμογή σύγχρονων εργαλείων αριθμητικής βελτιστοποίησης και προηγμένων κατασκευαστικών τεχνολογιών (Additive Manufacturing), μπορεί να οδηγήσει στην περαιτέρω βελτιστοποίηση της μηχανικής απόκρισης με μία σημαντική μείωση μάζας του συνδέσμου.
Ανοσοϊστοχημική μελέτη δεικτών κυτταρικού πολλαπλασιασμού σε γαστρικά καρκινώματα
Authors: Φουρτζιάλα Ευθυμία
Published: September 2021

Σκοπός: Η πρωτεΐνη αντιγραφής Α ( Replication protein A – RPA ) αποτελείται από τρεις υπομονάδες (RPA1, RPA2 και RPA3) οι οποίες είναι απαραίτητες για όλα τα κύρια μεταβολικά μονοπάτια του DNA. Αν και η RPA φαίνεται να είναι ένας πολλά υποσχόμενος θεραπευτικός στόχος, ο ρόλος της στους ανθρώπινους καρκίνους δεν έχει πλήρως αποσαφηνιστεί. Αυτή είναι η πρώτη μελέτη που διερευνά την έκφραση και των τριών υπομονάδων της RPA σε μια σειρά από 74 περιστατικά εξαιρεθέντων γαστρικών καρκινωμάτων και αναλύει τις πιθανές συσχετίσεις με κλινικοπαθολογοανατομικές παραμέτρους (ιστολογικός τύπος, βαθμός διαφοροποίησης, λεμφαγγειακή διήθηση, λεμφαδενική κατάσταση και στάδιο ασθένειας), με τον δείκτη πολλαπλασιασμού ki-67, με την έκφραση της Τοποϊσομεράσης ΙΙα και με την επιβίωση των ασθενών. Μέθοδος: Ανοσοϊστοχημεία με τη χρήση μονοκλωνικών αντισωμάτων. Μονοπαραγοντική και πολυπαραγοντική στατιστική ανάλυση. Αποτελέσματα: Όλες οι υπομονάδες παρουσίασαν γενικευμένη πυρηνική έκφραση στα γαστρικά καρκινώματα με σημαντικούς συσχετισμούς ανάμεσα στις εκφράσεις τους. Η RPA2 επέδειξε υψηλότερα επίπεδα έκφρασης στα χαμηλού βαθμού διαφοροποίησης καρκινώματα και μια βαθμιαία σημαντική μείωση στα Ν0 έως Ν3 και στα σταδίου Ι έως σταδίου IV καρκινώματα. Όλες οι υπομονάδες ήταν στατιστικά σημαντικά αφθονότερες στα Ν0 και στα πρώιμου σταδίου (Ι και ΙΙ) γαστρικά καρκινώματα. Κανένας συσχετισμός δεν επιβεβαιώθηκε ανάμεσα στις RPA και στον δείκτη πολλαπλασιασμού ki-67. Στους ασθενείς με θετικούς λεμφαδένες και αυξημένο στάδιο όγκου η έκφραση της RPA1 φαίνεται να προβλέπει μια καλύτερη συνολικά επιβίωση υπονοώντας έναν πιθανό προγνωστικό ρόλο. Συμπεράσματα: Η γενικευμένη έκφραση των RPA (1-3) υποδεικνύει έναν ή περισσότερους ρόλους στο γαστρικό καρκίνο. Η παρουσία τους σε όγκους πρώιμου σταδίου πιθανώς προσφέρει μια ευκαιρία για έγκαιρη στοχευμένη θεραπεία. Η πιθανή προγνωστική τους αξία σε όγκους με θετικούς λεμφαδένες και προχωρημένο στάδιο χρειάζεται περαιτέρω διερεύνηση με σεβασμό στις ειδικές χημειοθεραπείες.
Παρασκευή τροποποιημένων προτύπων σύνθετων υλικών ινών άνθρακα/εποξειδικής ρητίνης και μελέτη της διεπιφάνειας με χρήση φασματοσκοπίας Raman
Authors: Κουτρουμάνης Νικόλαος
Published: September 2021

Τις τελευταίες δεκαετίες οι ίνες άνθρακα χρησιμοποιούνται όλο και περισσότερο ως μέσο ενίσχυσης συνθέτων υλικών σε προηγμένες τεχνολογικές εφαρμογές, λόγω των εξαιρετικών μηχανικών ιδιοτήτων τους. H κυριότερη παράμετρος που καθορίζει τη μηχανική συμπεριφορά ενός συνθέτου υλικού είναι η ποιότητα του διεπιφανειακού δεσμού μεταξύ του μητρικού υλικού και του μέσου ενίσχυσης. Πολλές μέθοδοι έχουν αναπτυχθεί για την επιφανειακή επεξεργασία των ινών άνθρακα, στοχεύοντας κυρίως στην επιφανειακή τροποποίηση τους μέσω της χημικής οξείδωσης, με τη χρήση ηλεκτρολυτικών μεθόδων, επεξεργασίας με πλάσμα κ.α. Με αυτό τον τρόπο επιτυγχάνεται βελτίωση της αλληλεπίδρασης μεταξύ της φάσης ενίσχυσης με τη μήτρα, με την ανάπτυξη κατάλληλων χημικών δεσμών ή την αύξηση της επιφανειακής τους τραχύτητας. Σκοπός της εργασίας αυτής είναι ο μηχανικός και φασματοσκοπικός χαρακτηρισμός τροποποιημένων σύνθετων υλικών ινών άνθρακα/εποξειδικής ρητίνης, με την ανάπτυξη μιας νέας, εύχρηστης και φιλικής προς το περιβάλλον επιφανειακής τροποποίησης (εποξείδωση) των ινών. Πιο συγκεκριμένα, παρουσιάζεται αρχικώς η μικρομηχανική μελέτη που έλαβε χώρα μέσω της χρήσης πρότυπων συνθέτων υλικών μονής ίνας, με σκοπό (α) τη μελέτη της πρόσφυσης των επιμέρους φάσεων που απαρτίζουν το σύνθετο υλικό (μήτρα και μέσο ενίσχυσης) και (β) την καταγραφή της εξέλιξης της διεπιφανειακής βλάβης που μπορεί να παρατηρηθεί στο σύνθετο υλικό όταν αυτό υπόκεινται σε μηχανική καταπόνηση. Κατόπιν γίνεται η αξιολόγηση των μακροσκοπικών ιδιοτήτων μακροσκοπικών συνθέτων (Vf ~ 60 %) μετά από τη χημική κατεργασία. Ο χαρακτηρισμός των δειγμάτων πραγματοποιήθηκε με τη χρήση διαφορετικών τεχνικών όπως τη φασματοσκοπία φωτοηλεκτρονίων ακτίνων-Χ (XPS), την ηλεκτρονική μικροσκοπία σάρωσης (SEM), τη φασματοσκοπία Raman και διαφόρων μηχανικών δοκιμών. Τέλος, παρουσιάζεται η διαδικασία παρασκευής και ο μηχανικός χαρακτηρισμός υβριδικών σύνθετων υλικών ινών άνθρακα και πολυμερικής μήτρας (πρότυπα και πλήρους κλίμακας) στην οποία πραγματοποιήθηκε εισαγωγή διδιάστατων υλικών, όπως το γραφένιο, με στόχο την έρευνα της επίδρασης των 2D υλικών στις μηχανικές ιδιότητες του τελικού συνθέτου υλικού.
Σύνταξη πλαισίου και διερεύνηση των διαδικασιών για την εφαρμογή του θαλάσσιου χωροταξικού σχεδιασμού στην Ελλάδα
Authors: Ρεμπής Νικόλαος
Published: September 2021

Ο θαλάσσιος χώρος και ειδικότερα ο θαλάσσιος χώρος σε εγγύτητα με την ακτογραμμή αποτελεί υποδοχέα πλήθους ανθρωπογενών δραστηριοτήτων. Με την πάροδο των χρόνων, οι πιέσεις και οι συγκρούσεις στον θαλάσσιο χώρο αυξάνονται λόγω: (α) της εντατικής και εκτατικής ανάπτυξης των υφιστάμενων θαλάσσιων χρήσεων και δραστηριοτήτων, (β) της εμφάνισης νέων χρήσεων και δραστηριοτήτων και (γ) των επιπτώσεων της κλιματικής αλλαγής. Ο θαλάσσιος χώρος βρίσκεται σε άμεση αλληλεξάρτηση – διασύνδεση με τον παράκτιο χώρο, ο οποίος έχει ιδιαίτερη κοινωνική, οικονομική και περιβαλλοντική σημασία και στον οποίο εντοπίζονται (α) μεγάλες πληθυσμιακές συγκεντρώσεις, (β) μεγάλος αριθμός χρήσεων και δραστηριοτήτων, καθώς επίσης και ιδιαίτεροι φυσικοί και πολιτιστικοί πόροι. Ο ελληνικός θαλάσσιος χώρος δεν αποτελεί ένα τυπικό παράδειγμα ευρωπαϊκού θαλάσσιου χώρου, καθώς παρουσιάζει ιδιαίτερα (α) γεωπολιτικά, (β) γεωμορφολογικά,(γ) γεωγραφικά, (δ) φυσικά, (ε) πολιτιστικά και (στ) κοινωνικοοικονομικά χαρακτηριστικά, τα οποία τον καθιστούν ιδιαίτερα σημαντικό για την κοινωνικοοικονομική και περιβαλλοντική βιωσιμότητα της χώρας. Το 2014 υιοθετήθηκε από την Ευρωπαϊκή Ένωση η Οδηγία 2014/89/ΕΕ ‘περί θεσπίσεως πλαισίου για τον Θαλάσσιο Χωροταξικό Σχεδιασμό’ (ΘΧΣ). Η εν λόγω Οδηγία θέτει το πλαίσιο για την εφαρμογή ΘΧΣ, με στόχο τη βιώσιμη ανάπτυξη των θαλάσσιων οικονομιών και των θαλάσσιων περιοχών, καθώς επίσης και τη βιώσιμη χρήση των θαλάσσιων πόρων. Τα κράτη μέλη οφείλουν έως την 31 Μαρτίου 2021 να θεσπίσουν ΘΧΣ, λαμβάνοντας υπόψη: (α) τις ιδιαιτερότητες των θαλάσσιων περιοχών, (β) τις συναφείς υπάρχουσες και μελλοντικές δραστηριότητες και χρήσεις και τις περιβαλλοντικές τους επιπτώσεις, καθώς επίσης και (γ) την αλληλεπίδραση στεριάς –θάλασσας. Σκοπός της παρούσας διδακτορικής διατριβής είναι η ανάδειξη των ιδιαιτεροτήτων του ελληνικού θαλάσσιου χώρου και η διερεύνηση των διαδικασιών για την αποτελεσματική εφαρμογή του ΘΧΣ στην Ελλάδα. Προς αυτή την κατεύθυνση πραγματοποιήθηκε (α) βιβλιογραφική διερεύνηση του θεωρητικού πλαισίου και των διεθνών, ευρωπαϊκών και εθνικών πολιτικών και εφαρμοζόμενων πρακτικών, (β) ανάλυση της υφιστάμενης κατάστασης του ελληνικού θαλάσσιου χώρου, μέσω του εντοπισμού θαλάσσιων τυπολογιών και (γ) ανάδειξη κρίσιμων ζητημάτων για την υλοποίηση, την εφαρμογή και την παρακολούθηση του ΘΧΣ στην Ελλάδα. Ως απόρροια των παραπάνω, προτείνεται ένα ολοκληρωμένο πλαίσιο χωρικού σχεδιασμού, μέσω του οποίου τα ζητήματα του χερσαίου και του θαλάσσιου χώρου αντιμετωπίζονται ταυτόχρονα, εξασφαλίζοντας έτσι την αναγκαία συνοχή και συμβατότητα μεταξύ (α) των χερσαίων και των θαλάσσιων χρήσεων και δραστηριοτήτων και (β) των εφαρμοζόμενων χωρικών, τομεακών και αναπτυξιακών πολιτικών.
Μυκητολογική χλωρίς επί αφαιρεθεισών αδενοειδών εκβλαστήσεων
Authors: Τσιτσίκας Ανδρέας
Published: September 2021

Στην εργασία αυτή, εξετάσθηκαν συνολικά 529 αφαιρεθείσες αδενοειδείς εκβλαστήσεις παιδιατρικών ασθενών ηλικίας 2- 13 ετών για παρουσία μυκήτων. Συγκεκριμένα, έγινε καλλιέργεια για βλαστομύκητες και υφομύκητες σε 231 αδενοειδείς εκβλαστήσεις από παιδιά ηλικίας 2-6 ετών, σε 143 από παιδιά ηλικίας 6-9 ετών και σε 155 από παιδιά 9-13 ετών. Ορισμένος αριθμός παιδιών από κάθε ομάδα ηλικιών είχαν ιστορικό μακρόχρονης λήψης πενικιλλινών ή μακρολίδων από το στόμα πριν από την αδενοειδεκτομή. Οι ασθενείς αυτοί εθεραπεύοντο για χρόνια αμυγδαλίτιδα, υποτροπιάζουσες λοιμώξεις του ανώτερου αναπνευστικού συστήματος και μέση εκκριτική ωτίτιδα. Συνολικά απομονώθηκαν 13 διαφορετικά είδη βλαστομυκήτων και ένα είδος fusarium από 101 θετικές καλλιέργειες αδενοειδούς ιστού. Οι συχνότερα απομονούμενοι μύκητες από όλες τις ομάδες ηλικιών ήταν οι C. Albicans (9.82%), C.parapssilosis (3,21%), C. krusei (1.51%). Οι υπόλοιποι βλαστομύκητες και το fusarium sp απομονώθηκαν με συχνότητα <1%. Σημαντικό εύρημα αποτελεί η παρουσία των C. manogliae και C. membranofaciens που απομονώνονται για 1η φορά από αυτό το κλινικό υλικό. Η ανάλυση των αποτελεσμάτων, έδειξε ότι δεν υπάρχει στατιστικά σημαντική διαφορά στη συχνότητα απομόνωσης μυκήτων από όλες τις ομάδες ηλικιών ατόμων χωρίς αντιβίωση. Στατιστικά σημαντική αύξηση στην απομόνωση μυκήτων παρουσιάστηκε στους ασθενείς μεγαλύτερης ηλικίας στην ομάδα ατόμων με ιστορικό μακροχρόνιας per os θεραπείας με ειδικά αντιβιοτικά. Η απομόνωση μυκήτων από όλες τις ομάδες ηλικιών ασθενών με αντιβίωση βρέθηκε στατιστικά σημαντικώς υψηλότερη από αυτή των ασθενών χωρίς αντιβίωση. Στις δύο περιπτώσεις χρόνιας μέσης εκκριτικής ωτίτιδας απομονώθηκαν άφθονες αποικίες c. albicans τόσο στις καλλιέργειες ωτικού εκκρίματος όσο και στην καλλιέργεια των αφαιρεθεισών αδενοειδών εκβλαστήσεων. Από την αξιολόγηση των αποτελεσμάτων συμπεραίνεται ότι η χορήγηση αντιβιοτικών όπως πενικιλλίνες και μακρολίδες, στις περιπτώσεις χρόνιας αμυγδαλίτιδας, υποτροπιαζουσών λοιμώξεων του ανώτερου αναπνευστικού συστήματος και μέσης εκκριτικής ωτίτιδας, καθιστούν τον φαρυγγικό λεμφικό ιστό ευαίσθητο στην προσβολή από ευκαιριακά παθογόνους μύκητες, οι οποίοι είναι ικανοί να προκαλέσουν τοπικές λοιμώξεις στα προδιαθεσικά άτομα. Συμπεραίνεται επίσης ότι ο κίνδυνος λοίμωξης του αδενοειδούς ιστού δεν αυξάνει με την ηλικία. Τα ευρήματα επικυρώνουν την υπόθεση ότι η μακρόχρονη χρήση αντιβιοτικών ευθύνεται για μυκητιασικές λοιμώξεις του ρινοφάρυγγα, προκαλώντας διαταραχή στην ομοιοστασία της φυσιολογικής χλωρίδας του. Η αξιολόγηση της κλινικής σημασίας της παρουσίας βλαστομυκήτων στις αδενοειδείς εκβλαστήσεις και ο ρόλος τους στην πρόκληση λοιμώξεων του δακτυλίου του Waldeyer και του μέσου ωτός συζητούνται στα αντίστοιχα κεφάλαια.
Η αξιολόγηση της δευτεροβάθμιας και της ανώτατης εκπαίδευσης στην Ελλάδα και την Αγγλία
Authors: Παντελοπούλου Σταυρούλα
Published: September 2021

H παρούσα ερευνητική μελέτη επιχειρεί τη διερεύνηση του θεσμού της αξιολόγησης της Δευτεροβάθμιας και της Ανώτατης Εκπαίδευσης στην Ελλάδα και την Αγγλία κατά την περίοδο 1974-2013, με έμφαση στο ιστορικό, θεσμικό και ιδεολογικό συγκείμενο της περιόδου. Προηγείται η μελέτη των ιδεολογικών ρευμάτων του 19ου και 20ου αιώνα στην Ευρώπη, αποτυπώνεται η σύνδεση ποιότητας και αξιολόγησης στην εκπαίδευση, αλλά και περιγράφεται η εκπαιδευτική πολιτική της Ελλάδας και της Αγγλίας. Καταγράφεται αναλυτικά πώς πραγματοποιείται η αξιολόγηση –το θεσμικό πλαίσιο στη διάρκεια των 40 ετών, ακόμα και όσα τελικά δεν εφαρμόστηκαν– σε Ελλάδα και Αγγλία. Χρησιμοποιώντας το συγκριτικό παράδειγμα, αναδεικνύονται οι διαφορές/ομοιότητες μεταξύ των θεσμοθετημένων συστημάτων αξιολόγησης των αντίστοιχων βαθμίδων εκπαίδευσης των δύο χωρών αλλά και ποιοι παράγοντες τις διαμόρφωσαν. Πραγματοποιήθηκε ενδελεχής μελέτη των μεταρρυθμίσεων που σχετίζονται με την αξιολόγηση ώστε να αποκαλυφθεί γιατί επιχειρήθηκαν, πώς διαμορφώθηκαν, αν υπαγορεύονταν από τις πολιτικοκοινωνικές και οικονομικές συνθήκες κάθε χώρας, και τέλος αν επηρεάζονταν από τους Υπερεθνικούς Οργανισμούς. Η έρευνα είναι ποιοτική με κύρια μεθοδολογικά εργαλεία τη συγκριτική μέθοδο, την ερμηνευτική-ιστορική προσέγγιση και την κριτική ανάλυση λόγου (CDA). Τα τεκμήρια που αναλύονται είναι κυρίως εισηγητικές εκθέσεις, πρακτικά κοινοβουλευτικού λόγου, πρακτικά συνεδρίων των συνδικαλιστικών οργάνων και δημοσιεύματα στον τύπο, ενώ για τη χώρα της Αγγλίας αναλύονται και αρκετές κυβερνητικές αναφορές που επηρέασαν σημαντικά την εκπαίδευση.
Μοντελοποίηση της ελληνικής νοηματικής γλώσσας για τα συστήματα στατιστικής μηχανικής μετάφρασης
Authors: Κουρεμένος Δημήτριος
Published: September 2021

Η παρούσα διατριβή τοποθετείται στο πλαίσιο της αυτόματης Μηχανικής Μετάφρασης, στην διαπροσωπίας ανθρώπου και μηχανής για τα άτομα με προβλήματα ακοής κάνοντας χρήση την γλώσσα των Κωφών, τηn Ελληνική Νοηματική Γλώσσα. Σε αυτή τη εργασία παρουσιάζουμε ένα πρωτότυπο σύστημα βασισμένο σε κανόνες μηχανικής μετάφρασης με σκοπό τη δημιουργία μεγάλων παράλληλων εύρωστων γραπτών σωμάτων ελληνικού κειμένου και της Ελληνικής Νοηματικής Γλώσσας κάνοντας χρήση της Σύντομης Μεταγραφής της Ελληνικής Νοηματικής Γλώσσας (ΣΜΕΝΓ) (text glosses). Στη συνέχεια, τα σώματα κειμένου χρησιμοποιούνται ως δεδομένα κατάρτισης για την παραγωγή / δημιουργία γλωσσικών μοντέλων ν-γραμμάτων (n-gram Language Model). Επίσης χρησιμοποιούνται και ως δεδομένα εκπαίδευσης για το σύστημα MOSES Στατιστικής Μηχανικής Μετάφρασης. Πρέπει να σημειωθεί ότι όλη η διαδικασία είναι ισχυρή και ευέλικτη, καθώς δεν απαιτεί βαθιά γνώση γραμματικής της ΕΝΓ. Στην εργασία μας παρουσιάζουμε μετρήσεις χρονικές εκτιμήσεις για την δημιουργία των γλωσσικών πόρων, αξιολογούμε τα γλωσσικά μοντέλα της ΕΝΓ μέσω της περιπλοκής και τέλος χρησιμοποιώντας τη μετρική βαθμολογία BiLingual Understudy Assessment (BLEU) για την αξιολόγηση της μηχανικής μετάφρασης, το πρωτότυπο σύστημα MT μας επιτυγχάνει ελπιδοφόρες επιδόσεις και συγκεκριμένα μια μέση βαθμολογία 60,53% και 85,1% / 65,5% / 53,8% / 44,8% για 1-gram / 2 -gram / 3-gram / 4-gram.
Μελέτη των μεταβολών της στάθμης της θάλασσας και γεωδαιτικός προσδιορισμός της δυναμικής θαλάσσιας τοπογραφίας με δεδομένα δορυφορικής αλτιμετρίας και βαθμιδομετρίας
Authors: Νατσιόπουλος Δημήτριος
Published: September 2021

Η παρούσα διδακτορική διατριβή επιχειρεί τη μελέτη του προσδιορισμού δυναμικής θαλάσσιας τοπογραφίας στο χώρο της Μεσογείου, με τη χρήση δορυφορικών δεδομένων αλτιμετρικών αποστολών και αποστολών παρακολούθησης του πεδίου βαρύτητας, χρησιμοποιώντας τεχνικές φιλτραρίσματος στον χώρο των αποστάσεων και στον χώρο των συχνοτήτων. Παρουσιάζονται οι βασικές έννοιες και εξισώσεις από τη Φυσική Γεωδαισία και τα διάφορα συστήματα υψών. Περιγράφεται αναλυτικά η αρχή της δορυφορικής αλτιμετρίας και γίνεται εκτενής αναφορά στις δορυφορικές αποστολές, τα δεδομένα των οποίων χρησιμοποιήθηκαν στην παρούσα εργασία. Επιχειρείται η μελέτη της στατιστικής συμπεριφοράς της Μεσογείου με την ανάλυση της εμπειρικής συνάρτησης συμμεταβλητότητας, η παρακολούθηση των μεταβολών της στάθμης της θάλασσας, η ανάλυση και η συσχέτισή τους με μετεωρολογικούς δείκτες. Γίνεται παρουσίαση και αξιολόγηση των νέων μοντέλων μέσης δυναμικής τοπογραφίας της θάλασσας για τη Μεσόγειο, της διαδικασίας που ακολουθήθηκε για τον υπολογισμό των μοντέλων καθώς και των τεχνικών φιλτραρίσματος που χρησιμοποιούνται για την απομάκρυνση των ανεπιθύμητων παραμέτρων, του λεγόμενου θορύβου, που επιδρούν στα τελικά μοντέλα. Τέλος, ακολουθεί η ποιοτική αξιολόγηση των μοντέλων που δημιουργήθηκαν, μέσω της σύγκρισης με ένα πρότυπο μοντέλο μέσης δυναμικής τοπογραφίας της θάλασσας, ώστε να καθοριστεί ποια τεχνική φιλτραρίσματος παρουσιάζει το βέλτιστο αποτέλεσμα. Στόχος είναι η όσο το δυνατόν πληρέστερη απεικόνιση και εφαρμογή των σύγχρονων δεδομένων και τεχνικών επεξεργασίας τους για τη μελέτη της μέσης δυναμικής τοπογραφίας της θάλασσας.
A cognition-centered personalization framework for cultural-heritage applications
Authors: Ράπτης Γεώργιος
Published: September 2021

Ο όγκος των πληροφοριών που παρέχονται µέσω των ψηφιακών εφαρμογών πολιτισμικού περιεχόµενου είναι µεγάλος και συνεπώς η ανάγκη για παροχή εξατοµικευµένης εµπειρίας επίσκεψης είναι επιτακτική, ώστε οι παρεχόµενες πληροφορίες να παρουσιάζονται µε αποτελεσµατικό τρόπο προς κάθε επισκέπτη σύµφωνα µε τα ατοµικά του γνωστικά χαρακτηριστικά. Ωστόσο, οι προσπάθειες που έχουν πραγµατοποιηθεί ως σήµερα δεν δίνουν έµφαση στη διαφορετικότητα των ανθρώπων ως προς τα γνωστικά τους χαρακτηριστικά, τα οποία έχουν κυρίαρχο ρόλο στον τρόπο µε τον οποίο κάθε άτοµο αναζητά, συλλέγει, οργανώνει, επεξεργάζεται, και ανακτά πληροφορίες. Η διατριβή συνέβαλε στη διαπίστωση ότι οι επισκέπτες σε χώρους πολιτισµού που έχουν διαφορετικά γνωστικά χαρακτηριστικά διαφέρουν στον τρόπο µε τον οποίο αλληλεπιδρούν και επεξεργάζονται την πληροφορία όταν χρησιµοποιούν ψηφιακές εφαρµογές πολιτισµικού περιεχοµένου. Αυτές οι διαφορές αναδείχθηκαν µέσα από την ποσοτική και ποιοτική ανάλυση δεδοµένων και έχουν άµεση σχέση µε την εµπειρία επίσκεψης. Οι υπάρχουσες εφαρµογές, οι οποίες δεν λαµβάνουν υπόψη τους τη διαφορετικότητα των επισκεπτών ως προς τα γνωστικά χαρακτηριστικά, δηµιούργησαν ανισορροπίες σχετικά µε την εµπειρία επίσκεψης (κατανόηση πολιτισµικού περιεχοµένου, ποσοστό εµβύθισης). Προτάθηκε το πλαίσιο CogniCHef, το οποίο αφορά τη σχεδίαση εξατοµικευµένων εφαρµογών πολιτισµικού περιεχοµένου που λαµβάνει υπόψη τα ατοµικά γνωστικά χαρακτηριστικά του επισκέπτη µε στόχο να του προσφέρει µια βελτιωµένη εµπειρία επίσκεψης. Επίσης, η διατριβή έδειξε ότι η έγκυρη και έγκαιρη διάγνωση των γνωστικών χαρακτηριστικών είναι εφικτή σε πραγµατικό χρόνο κατά την αλληλεπίδραση του επισκέπτη µε εφαρµογές πολιτισµικού περιεχοµένου, µε τη χρήση αυτοµατοποιηµένων διαδικασιών, οι οποίες βασίζονται στη συλλογή και ανάλυση δεδοµένων οφθαλµικής ιχνηλάτησης (eye-tracking data). Επίσης, έδειξε ότι το πλαίσιο µπορεί να χρησιµοποιηθεί αποτελεσµατικά από σχεδιαστές ώστε να υλοποιήσουν εξατοµικευµένες εφαρµογές πολιτισµικού περιεχοµένου µε βάση τα γνωστικά χαρακτηριστικά των επισκεπτών. Τέλος, έδειξε ότι οι εξατοµικευµένες εφαρµογές πολιτισµικού περιεχοµένου βελτιώνουν τη συνολική εµπειρία του επισκέπτη.
Ο ρόλος της εγκεφαλικής προστασίας στην ενδαγγειακή αποκατάσταση της καρωτιδικής νόσου
Authors: Γιαννακόπουλος Τριαντάφυλλος
Published: September 2021

ΣΤΟΧΟΣ: Στόχος της μελέτης ήταν η διερεύνηση των συγκριμάτων που απομονώνονται σε συσκευές εμβολικής προστασίας (EPD) κατά τη διάρκεια της αγγειοπλαστικής της καρωτίδας με τοποθέτηση ενδονάρθηκα (CAS) και η πιθανή συσχέτισή της με την ηχογένεια της πλάκας και άλλους παράγοντες κινδύνου. ΥΛΙΚΟ/ΜΕΘΟΔΟΙ: Από τον Ιούνιο 2010 έως και το Μάρτιο 2011, 51 διαδοχικοί ασθενείς (11 γυναίκες, μέση ηλικία 71,2 +/-7, 10 συμπτωματικοί) που υποβλήθηκαν σε 53 CAS συμπεριλήφθηκαν σε αυτή την προοπτική μελέτη. Σε όλες τις περιπτώσεις κατεγράφη ο υπερηχογραφικός τύπος πλάκας κατά Gray-Weale (I-V, υποηχογενής έως υπερηχογενής). Χρησιμοποιήθηκε ο ίδιος τύπος ενδονάρθηκα και φίλτρου EPD. Τα φίλτρα συλλέχθηκαν και μετά από μακροσκοπική αξιολόγηση εξετάστηκαν με τη χρήση της τεχνικής κυτταρολογίας υγρής φάσης (LBC) Thin-Prep®. Επιπλέον, πραγματοποιήθηκε συστηματική ανασκόπηση της βιβλιογραφίας για δημοσιεύσεις που διερεύνησαν το φαινόμενο του μικροεμβολισμού του εγκεφάλου κατά τη διάρκεια της CAS από τον Ιανουάριο του 2010 έως τον Μάρτιο του 2016. ΑΠΟΤΕΛΕΣΜΑΤΑ: Η τεχνική επιτυχία ήταν 100%. Τα ποσοστά εγκεφαλικού επεισοδίου και θανάτου στις τριάντα ημέρες ήταν 1,8% (1/53) και 0% αντίστοιχα. Ορατά συγκρίματα εντοπίστηκαν σε 8 (15%) φίλτρα, ενώ η κυτταρολογία Thin-Prep® αποκάλυψε εμβολικό υλικό σε 30 φίλτρα (56,6%). Η παρουσία εμβόλων στο φίλτρο ήταν 2,38-φορές αυξημένη για κάθε αλλαγή κατηγορίας από πλάκες καρωτίδας τύπου ΙV σε τύπου Ι (OR=2,38, 95%CI=1,15-4,93). Αυτό παρέμεινε σε ισχύ ακόμη και μετά την προσαρμογή για την ηλικία, το φύλο και γνωστούς παράγοντες κινδύνου αθηροσκλήρυνσης (OR=2.26, 95%CI=1,02-5,02). Στην πολυπαραγοντική ανάλυση για τους παράγοντες κινδύνου η υπέρταση συσχετίστηκε με αυξημένη παρουσία συγκριμάτων στο φίλτρο EPD (OR=20,4, 95%CI=1,28- 326,1). Η χρονική απόσταση από το σύμπτωμα έως την CAS συσχετίστηκε αντιστρόφως με την ποσότητα συντριμμιών σε EPD (Spearman rho -0.716 p=0.02). Τριάντα οκτώ μελέτες ανακτήθηκαν και χρησιμοποιήθηκαν για την ανάλυση του φαινομένου του μικροεμβολισμού του εγκεφάλου. ΣΥΜΠΕΡΑΣΜΑΤΑ: Οι υποηχογενείς πλάκες, η μικρότερη χρονική απόσταση από το τελευταίο σύμπτωμα και η υπέρταση συσχετίστηκαν με αυξημένη παρουσία εμβολικού υλικού στα φίλτρα της καρωτιδικής αγγειοπλαστικής. Ο κλινικά σιωπηλός μικροεμβολισμός του εγκεφάλου υπάρχει κατά την CAS και η σημασία του απαιτεί περαιτέρω έρευνα.
Κυρίαρχο στυλ ηγεσίας σε στρατιωτική υπηρεσία με ιεραρχική οργανωσιακή δομή
Authors: Στέφου Θεόδωρος
Published: September 2021

Η αποτελεσματική λειτουργία κάθε οργανισμού εξαρτάται σε μεγάλο βαθμό από την αποδοτική αξιοποίηση των πόρων του, γεγονός που προϋποθέτει την ύπαρξη μίας καλά οργανωμένης διοίκησης. Η σπουδαιότητα της ύπαρξης ηγεσίας σε έναν οργανισμό διαφαίνεται μέσω των υψηλών ποσοστών αποδοτικότητάς του. Πολλοί υποστηρίζουν (Tannenbaum, Massarik & Wescheler, 1961; Mintzberg, 1979, 1983, 2000; Koontz, Donnell & Weihrich, 1982; Saitis & Saiti, 2018, etc.) ότι όταν μία ομάδα ανθρώπων λειτουργεί κοντά στο μέγιστο των ικανοτήτων της, αυτό συμβαίνει διότι έχει επικεφαλής κάποιον που είναι επιδέξιος της τέχνης της ηγεσίας. Ο τίτλος του ηγέτη όμως δεν είναι πάντα εύκολο να δοθεί σε κάποιον που διοικεί και βρίσκεται στο επίκεντρο της εξουσίας μίας επιχείρησης ή ενός οργανισμού. Ο «ηγέτης» θα πρέπει να έχει επίσημη και ουσιαστική εξουσία. Με τον όρο αυτό εννοούμε ότι ο «ηγέτης» θα πρέπει αφενός να έχει ηγετικά χαρακτηριστικά, αφετέρου να έχει το δικαίωμα να ασκεί τη δύναμη και την επιρροή που διαθέτει. Η παρούσα διατριβή έχει ως αντικείμενο μελέτης την έννοια της Ηγεσίας, εστιάζοντας στους οργανισμούς με κάθετη δομή διοίκησης και ειδικότερα στις στρατιωτικές υπηρεσίες. Συγκεκριμένα, σκοπός της μελέτης είναι η διερεύνηση της σπουδαιότητας του ρόλου του Ηγέτη ενός σύγχρονου οργανισμού και η συσχέτιση του τρόπου διοίκησης (εστιάζοντας στην Ηγεσία) των οργανισμών με την αποδοτικότητα και την αποτελεσματικότητά τους. Στην διοίκηση των στρατιωτικών δομών ακολουθείτε η ιεραρχική – κάθετη προσέγγιση. Δηλαδή, αφενός υπάρχει ενδιαφέρον για το «προσωπικό» του οργανισμού, αφετέρου τα καθήκοντα μεταβιβάζονται από το ανώτερο στα κατώτερα επίπεδα της ιεραρχικής δομής. Αυτό το σύστημα είναι γνωστό ως πυραμιδική οργάνωση και χαρακτηρίζεται από μια διάταξη σχήματος που δίνει την εντύπωση μιας πυραμίδας. Ο στρατιωτικός τομέας είναι μάλλον μοναδικός με συγκεκριμένα χαρακτηριστικά. Για πολλές χώρες είναι ο τρίτος σημαντικότερος τομέας, αν και ο βαθμός σπουδαιότητας ποικίλλει ανάλογα με τη γεωγραφική θέση μιας χώρας (από την άποψη της έκθεσής της σε κίνδυνο ή κρίση). Η οργανωτική δομή αυτού του τομέα είναι ενδιαφέρουσα καθώς ακολουθεί μάλλον αυστηρή ιεραρχία και απαιτεί πειθαρχία, συνοχή και ηγετικό όραμα. Όπως σε κάθε οργανισμό / τομέα, τα υποσυστήματα του πρέπει να είναι συνεργατικά και αλληλένδετα. Η ενσωμάτωση σε στρατιωτικές οργανώσεις είναι εξαιρετικά σημαντική, περισσότερο από ό,τι για οποιονδήποτε άλλο οργανισμό.
Το μήνυμα του Πάσχα
Authors: Κεσελόπουλος Γεώργιος
Published: September 2021

Το θέμα της παρούσης διδακτορικής διατριβής είναι: Το μήνυμα του Πάσχα: Διαχρονική και συγχρονική εξέταση στα ομιλητικά κείμενα. Όπως φανερώνει ο τίτλος, η μελέτη εξετάζει το βασικό μήνυμα της Εκκλησίας, όπως διατυπώθηκε σε σχεδόν εκατόν πενήντα Ομιλίες - Λόγους σχετικές με την Ανάσταση. Μετά την παρουσίαση των θέσεων και του μηνύματος που μας παρέχουν τα υπό εξέταση κείμενα καθώς και την τεκμηρίωσή τους από τους ομιλητές, διαπιστώθηκε ότι διαχρονικά τονίζεται η χαρά που πρέπει να νιώθουν οι πιστοί και ο πανηγυρικός χαρακτήρας της εορτής. Θεμελιώδες μήνυμα είναι η νίκη του Χριστού κατά του άδου, του θανάτου και του διαβόλου, που έχει ως συνέπεια τη μελλοντική ανάσταση όλων των ανθρώπων. Επιπλέον σε πολλές ομιλίες τονίζεται ο σταυρός και το πάθος του Χριστού ως προϋπόθεση για την Ανάσταση, η οποία συνδέεται με την εποχή της άνοιξης, οπότε και εορτάζεται. Με αφορμή την αναγέννηση της φύσης την άνοιξη υπογραμμίζεται ο εγκαινισμός του ανθρώπου λόγω της Αναστάσεως. Πολλές φορές ο λόγος είναι κήρυγμα οικοδομής προτρέποντας τους πιστούς να εορτάσουν με πνευματικό τρόπο την Ανάσταση, ενώ παράλληλα θέτουν ως προϋπόθεση για τη βίωσή της την συγχωρητικότητα, την πίστη, την αγάπη και τον καθαρισμό των αισθήσεων. Η θεολογική τεκμηρίωση των ομιλητών έχει σε όλες τις εποχές βιβλικό υπόβαθρο, οπότε και επιβεβαιώνεται ο κανόνας της χριστιανικής ομιλίας: "η Γραφή ερμηνεύει την Γραφή". Στην παρούσα μελέτη εξετάστηκε η σχέση της ομιλίας με την υμνογραφία και διαπιστώθηκε η αλληλεπίδραση τους. Έως τον 9ο αι. χωρία από τα ομιλητικά κείμενα γίνονται ύμνοι, καθώς η ποιητική λειτουργία της γλώσσας που χρησιμοποιούν οι ομιλητές είναι η γέφυρα για τη μεταφορά από το ένα λογοτεχνικό είδος στο άλλο (translatio generis). Στη συνέχεια, μετά τον 9ο αι., η υμνογραφία αποτελεί πηγή έμπνευσης για τους ομιλητές, οι οποίοι χρησιμοποιούν στίχους ύμνων ως θεματική πρόταση ή ως μέσο τεκμηρίωσης των θέσεών τους. Από την παρούσα έρευνα εξάγεται το συμπέρασμα ότι η πατερική σκέψη έχει αφομοιωθεί δημιουργικά από τους μεταγενέστερους ομιλητές, οι οποίοι χρησιμοποιούν θέσεις Πατέρων της Εκκλησίας για την τεκμηρίωση του λόγου τους. Τέλος σε κείμενα από τον 8ο έως τον 18ο αι. επισημαίνεται το φαινόμενο της αντιγραφής, σχεδόν αυτολεξεί, αποσπασμάτων ομιλιών προγενέστερων συγγραφέων, καθώς κατά την εποχή εκείνη η αντιγραφή δεν ήταν κατακριτέα, αλλά θεωρείτο αρετή.
Επιδημιολογικά δεδομένα και προγνωστικές παράμετροι σε ενήλικες ασθενείς με συγγενή καρδιοπάθεια
Authors: Ντιλούδη Δέσποινα
Published: September 2021

Ο αριθμός των ενηλίκων ασθενών με συγγενή καρδιοπάθεια αυξάνεται με αποτέλεσμα η διαστρωμάτωση κινδύνου να είναι εξαιρετικά σημαντική σε αυτούς τους ασθενείς. Σκοπός της διατριβής αυτής είναι η καταγραφή των κλινικών χαρακτηριστικών των ασθενών αυτών, του ρυθμού εμφάνισης των επιπλοκών και της θνητότητας, των αιτιών θανάτου και της συσχέτισης των κλινικών χαρακτηριστικών της αρχικής τους επίσκεψης με την εμφάνιση νοσηρότητας και θνητότητας. Τα δεδομένα συλλέχτηκαν στο τακτικό εξωτερικό ιατρείο ενηλίκων ασθενών με συγγενή καρδιοπάθεια του πανεπιστημιακού νοσοκομείου ΑΧΕΠΑ από το 2012 έως το τέλος του 2019. Για τη σοβαρότητα της συγγενούς καρδιοπάθειας χρησιμοποιήθηκε η ταξινόμηση κατά Bethesda. Από τους 356 ασθενείς (διάμεση ηλικία 34 έτη, 52.5% γυναίκες), 116 (32.6%) ταξινομήθηκαν ως απλή, 182 (51.1%) ως μέτρια και 58 (16.3%) ως σοβαρή συγγενή καρδιοπάθεια. Περισσότεροι από του μισούς (184, 51.7%) ήταν συμπτωματικοί (αίσθημα παλμών 20.2%, συγκοπή 3.9%, λειτουργική κλάση κατά NYHA II 36.5% και NYHA III/IV 10.4%). Στην αρχική εκτίμηση, 69 ασθενείς (19.4%) είχαν ιστορικό αρρυθμίας, ενώ 21 (5.9%) είχαν ιστορικό νοσηλείας για καρδιακή ανεπάρκεια. Σε διάμεσο χρόνο παρακολούθησης 4 ετών (1–7 έτη), 29 (8.1%) ασθενείς απεβίωσαν, κυρίως λόγω καρδιακής ανεπάρκειας. Στη πολυπαραγοντική ανάλυση Cox, η ηλικία [λόγος κινδύνου ή hazard ratio (HR) 1.03 (διάστημα εμπιστοσύνης ή confidence interval (CI) 1.00-1.05), p=0.034], η βαρύτητα κατά Bethesda [HR 1.77 (CI 1.05-3.02), p=0.034], η NYHA κλάση III/IV [HR 3.28 [CI 1.19-9.04), p=0.022] και το ιστορικό νοσηλείας για καρδιακή ανεπάρκεια [HR 3.79 (CI 1.27-11.30), p=0.017] προέβλεπαν ανεξάρτητα τη θνητότητα. Νέα επιπλοκή παρουσιάστηκε σε 58 ασθενείς (16.3%), η εμφάνιση της οποίας προβλέπονταν ανεξάρτητα από την ηλικία [HR 1.03 (CI 1.01-1.05), p=0.004], το ιστορικό χειρουργικής επέμβασης [HR 1.45 (CI 1.12-1.86), p=0.004] και το ιστορικό νοσηλείας για καρδιακή ανεπάρκεια [HR 3.38 (CI 1.56-7.29), p=0.002]. Η καρδιακή ανεπάρκεια ήταν η κύρια αιτία θανάτου στην κοόρτη μας. Η θνητότητα προβλέπονταν ανεξάρτητα από την ηλικία, τη λειτουργική κλάση κατά ΝΥΗΑ ΙΙΙ/ΙV, από την ταξινόμηση κατά Bethesda και από το ιστορικό νοσηλείας για καρδιακή ανεπάρκεια, ενώ η νοσηρότητα από την ηλικία και το ιστορικό χειρουργικής επέμβασης και το ιστορικό νοσηλείας για καρδιακή ανεπάρκεια.
Η δικτύωση των πρώιμων χριστιανικών κοινοτήτων
Authors: Παρθένης Πέτρος-Βασίλειος
Published: September 2021

Αντικείμενο της διατριβής είναι η δικτύωση των πρώιμων χριστιανικών κοινοτήτων, δηλαδή οι συστηματικές επαφές και η διαμόρφωση δικτύων αλληλεπίδρασης στο εσωτερικό του χριστιανικού κινήματος. Η μελέτη επικεντρώνεται στις χριστιανικές κοινότητες των δύο πρώτων μεταχριστιανικών αιώνων, με χρονικό όριο τη διένεξη για την ημερομηνία τέλεσης του Πάσχα περί το 198 μ.Χ. και την ανάδυση ενός ευρύτατου δικτύου χριστιανικών κοινοτήτων που έγινε γνωστό ως η "Καθολική Εκκλησία". Στόχοι της έρευνας είναι η καταγραφή των χριστιανικών κοινοτήτων της υπό εξέταση περιόδου και των παντός είδους επαφών τους, ο προσδιορισμός των εκάστοτε δικτύων που διαμορφώνονταν ως αποτέλεσμα αυτών των επαφών και η εξέλιξή τους στο πέρασμα του χρόνου, καθώς και η πληρέστερη κατανόηση τόσο των σχέσεων εξουσίας και υποταγής που αναπτύσσονταν μεταξύ των δικτυωμένων κοινοτήτων, όσο και της επίδρασης που είχαν αυτά τα δίκτυα στην ιστορία του πρώιμου χριστιανισμού. Η μελέτη του τρόπου με τον οποίο διαμορφώθηκαν τα εκάστοτε χριστιανικά δίκτυα θα βελτιώσει την κατανόησή μας γύρω από διάφορες εξελίξεις στο εσωτερικό του χριστιανικού κινήματος, ιδίως τους λόγους για τους οποίους επικράτησαν συγκεκριμένες εκδοχές του χριστιανισμού, καθώς και τη σταδιακή μετεξέλιξη των χριστιανών από μια περιθωριακή, διωκόμενη θρησκευτική κοινότητα στο εξαιρετικά οργανωμένο και ισχυρό κίνημα που κυριάρχησε στην ύστερη ρωμαϊκή αυτοκρατορία. Η μελέτη χωρίζεται σε δύο μεγάλες ενότητες. Η πρώτη αφορά στη δικτύωση των χριστιανικών κοινοτήτων από τις απαρχές του χριστιανικού κινήματος ως το ξέσπασμα της μεγάλης ιουδαϊκής εξέγερσης του 66 μ.Χ., η οποία οδήγησε στον αφανισμό της χριστιανικής κοινότητας της Ιερουσαλήμ, που αποτελούσε, ως τότε, το αδιαμφισβήτητο κέντρο του χριστιανικού κινήματος. Η δεύτερη ενότητα εξετάζει τη δικτύωση των χριστιανικών κοινοτήτων ανά περιοχή από το 70 ως το 198 μ.Χ.
Διερεύνηση της φυσικής προσρόφησης των λιπαντικών σε συνθήκες ημίυγρης τριβής που οδηγούν σε άρπαγμα
Authors: Γάτσιος Στυλιανός
Published: September 2021

Τα σύγχρονα στοιχεία μηχανών λειτουργούν συχνά στην περιοχή της ημιυγρής τριβής, στην οποία αναπτύσσεται εκτενής επαφή τραχυτήτων. Μια πιθανή μορφή αστοχίας σ’ αυτές τις συν-θήκες είναι το άρπαγμα. H προσρόφηση των μορίων του λιπαντικού πάνω στις επιφάνειες τριβής συμβάλει σημαντικά στην αποτροπή της. Σκοπός της εργασίας είναι η μελέτη και η ποσοτική αποτύπωση του ρόλου της φυσικής προσρόφησης των λιπαντικών στην εκδήλωση της συγκεκριμένης μορφής αστοχίας, σε κινηματικές συνθήκες και φορτίσεις ανάλογες με εκείνες που επικρατούν κατά την λειτουργία οδοντωτών τροχών και εδράνων κύλισης. Για την διερεύνηση του προβλήματος χρησιμοποιήθηκε το δοκιμαστήριο δίσκων παραλλήλων αξόνων του Εργαστηρίου Στοιχείων Μηχανών και Μηχανολογικού Σχεδιασμού στο οποίο έγιναν οι απαραίτητες προσθήκες και βελτιώσεις. Παράλληλα επινοήθηκε μια πρωτότυπη ιδιοσυσκευή για την μέτρηση της τραχύτητας τον δοκιμίων. Με την βοήθεια μετρήσεων του συντελεστή τριβής σε πολύ χαμηλές ταχύτητες ολίσθησης και αξιοποιώντας την επίδραση που έχει η προσρόφηση του λιπαντικού στον συντελεστή τριβής σε αυτές τις συνθήκες υπολογίστηκε η ενθαλπία προσρόφησης του λιπαντικού FVA 2. Στο επόμενο στάδιο της εργασίας εκτελέστηκαν πειράματα στο δοκιμαστήριο δίσκων με το ίδιο λιπαντικό σε επιλεγμένες συνθήκες και με κατάλληλα προετοιμασμένα δοκίμια στα οποία προκλήθηκε η αστοχία του αρπάγματος. Σε κάθε στάδιο του πειράματος καταγράφηκαν με προσοχή δεδομένα όπως οι θερμοκρασίες των σωμάτων, η δύναμη τριβής και άλλα μεγέθη. Αυτές οι μετρήσεις, μαζί με την τραχύτητα των δίσκων, τροφοδοτήθηκαν σε υφιστάμενο λογισμικό υπολογισμού ελαστοϋδροδυναμικής λίπανσης τραχέων επιφανειών με το οποίο υπολογίστηκε η κατανομή πίεσης που αναπτύσσεται στην επαφή των τραχυτήτων και στο λιπαντικό. Παράλληλα αναπτύχθηκε μια μεθοδολογία για τον υπολογισμό της κατανομής της πυκνότητας θερμοροής και της συνολικής θερμοκρασίας εντός της ζώνης επαφής κατά την επαφή τραχέων επιφανειών. Με βάση τα παραπάνω υπολογίστηκε τελικά η ποσοστιαία κάλυψη των επιφανειών τριβής από προσροφημένα μόρια, τόσο σε μόνιμη όσο και σε μεταβατική κατάσταση. Από τα αποτελέσματα της θεωρητικής διερεύνησης και της επεξεργασίας του συνόλου των πειραμάτων προκύπτει ότι με βάση τη θεωρία της προσρόφησης μπορεί να διαμορφωθεί μια καμπύλη μεταξύ υδροδυναμικής πίεσης και θερμοκρασίας η οποία να ορίζει ένα άνω όριο ασφαλών συνθηκών πέραν του οποίου η πιθανότητα εμφάνισης αρπάγματος είναι σημαντική. Η ακριβής θέση της καμπύλης μπορεί να συσχετιστεί με την τραχύτητα των επιφανειών.
Σχεδιασμός και ανάπτυξη πρωτότυπης μεθόδου ψεκασμού αερίου σε ακροφήσιο τύπου Venturi για την παραγωγή κόνεων αλουμινίου
Authors: Τσίρλης Μιχαήλ
Published: September 2021

Αντικειμενικός σκοπός της παρούσας διατριβής ήταν ο σχεδιασμός και η διερεύνηση μιας νέας μεθόδου παραγωγής κόνεων, που να είναι απλή, οικονομική, γρήγορη και φιλική προς το περιβάλλον. Για την επίτευξη του σκοπού αυτού, σχεδιάστηκε με αναλυτικό τρόπο μία πρωτότυπη διάταξη, όπου κυρίαρχη θέση καταλαμβάνει το ακροφύσιο τύπου venturi. Αυτό με τη σειρά του σχεδιάστηκε με παραμετρική προσέγγιση θέτοντας ως στόχο τη δημιουργία κόνεων χαμηλής πίεσης λειτουργίας. Στην συνέχεια, ακολούθησε λεπτομερής σχεδιασμός όλων των κύριων μερών της συσκευής με ανάλογο λογισμικό και κατασκευή αυτών. Αφού συναρμολογήθηκε η πρωτότυπη πειραματική διάταξη, σχεδιάστηκε μια σειρά πειραμάτων, ώστε να διερευνηθούν οι λειτουργικές παράμετροι της μεθόδου. Ως μελέτη περίπτωσης επιλέχθηκε η κονιοποίηση αλουμινίου με ψεκασμό διοξειδίου του άνθρακα. Μερικές παράμετροι που διερευνήθηκαν ήταν η πίεση λειτουργίας της συσκευής, η θερμοκρασία του αερίου κονιοποίησης, η γεωμετρία του ακροφυσίου καθώς και ο χρόνος ενεργοποίησης της βαλβίδας ροής του αερίου. Αποτέλεσμα της προσπάθειας αυτής ήταν η παραγωγή σωματιδίων αλουμινίου με λεία σφαιρική επιφάνεια, ανταγωνιστικού μεγέθους και υψηλής καθαρότητας. Τα σωματίδια αυτά μελετήθηκαν ως προς την κοκκομετρία τους και τη μικροδομή τους με χρήση οπτικού και ηλεκτρονικού μικροσκοπίου σάρωσης SEM- EDS καθώς και με ανάλυση XRD. Με τη μελέτη της κατανομής των παραγόμενων μεταλλικών σωματιδίων που ακολούθησε, αποδείχθηκε ότι αυτά ακολουθούν περίπου κανονική κατανομή, μέσης διαμέτρου της τάξης των d50 150 μm και διαμετρικού εύρους ΔH 300μm. Ο όγκος της συσκευής που είναι πολλές τάξεις μεγέθους κάτω από τον ανταγωνισμό και η απλότητα της, συνθέτουν ένα πολύ ελπιδοφόρο μίγμα για την ευρεία χρήση της σε βιομηχανικό περιβάλλον.
Φύλο και εσωτερίκευση της καταπίεσης
Authors: Γλαντζή Ευαγγελία-Αικατερίνη
Published: September 2021

H εσωτερικευμένη καταπίεση του φύλου (στο εξής ΕΚτΦ) συνιστά μία από τις μεγαλύτερες προκλήσεις που τίθενται στις σύγχρονες φεμινιστικές θεωρίες της προσωπικής αυτονομίας. Η συζήτηση που εξετάζει την σχέση μεταξύ της προσωπικής αυτονομίας και της ΕΚτΦ συνδέεται με το είδος του φιλελεύθερου φεμινισμού που υποστηρίζει ότι η προσωπική αυτονομία αποτελεί μία έννοια κλειδί κι ένα κανονιστικό μέτρο, τόσο για να διερευνηθούν τα προβλήματα της έμφυλης αδικίας, όσο και για να προταθούν λύσεις αναφορικά με την επίτευξη του στόχου της έμφυλης δικαιοσύνης. Οι Diana Tietjens Meyers και Marilyn Friedman αποτελούν τις κυριότερες σύγχρονες εκπροσώπους του ανωτέρω είδους φιλελεύθερου φεμινισμού. Στην παρούσα διατριβή, η οποία αποτελείται από τρία μέρη, επιχειρείται μία προσέγγιση στο πρόβλημα της ΕΚτΦ και της σχέσης του με την έμφυλη βία, μέσα από την ανάπτυξη ενός ρωλσιανού φιλελεύθερου φεμινισμού της προσωπικής αυτονομίας. Στο πρώτο μέρος της διατριβής, διατυπώνεται μία-όπως αποκαλείται, εδώ- ρωλσιανή φεμινιστική αντίληψη της ΕΚτΦ, ως μίας διακριτής μορφής καταπίεσης των γυναικών. Στο δεύτερο μέρος, εξετάζεται ένα σύνολο από σύγχρονες θεωρίες της προσωπικής αυτονομίας που επιχειρούν να ανταποκριθούν-ρητά ή υπαινικτικά- στο πρόβλημα της ΕΚτΦ. Στην συνέχεια, διατυπώνεται μία θεωρία της προσωπικής αυτονομίας με σκοπό να ανταποκριθεί στο πρόβλημα της ΕΚτΦ, η οποία, -όπως υποστηρίζεται στην επιχειρηματολογία που αναπτύσσεται-, αποφεύγει σε εννοιολογικό, κανονιστικό και πολιτικό επίπεδο, τα προβλήματα που εμφανίζουν οι θεωρίες που εξετάστηκαν. Στο τρίτο μέρος, κι αφού ήδη από το πρώτο μέρος έχει καταδειχθεί ποια είναι σχέση της μειωμένης γυναικείας προσωπικής αυτονομίας λόγω ΕΚτΦ με την συστηματικότητα της έμφυλης βίας, επιχειρείται μία προσέγγιση στο πρόβλημα της έμφυλης βίας από την σκοπιά της δικαιοσύνης. Η συγκεκριμένη κανονιστική προσέγγιση στο πρόβλημα της έμφυλης βίας βασίζεται τόσο στην "Θεωρία της Δικαιοσύνης" του John Rawls, όσο και σε όσα αναπτύχθηκαν στα δύο προηγούμενα μέρη ήτοι μία ρωλσιανή-φεμινιστική αντίληψη της ΕΚτΦ, ως μίας διακριτής μορφής καταπίεσης που πλήττει την γυναικεία προσωπική αυτονομία και μία θεωρία της προσωπικής αυτονομίας που ανταποκρίνεται στο πρόβλημα της ΕΚτΦ.